2. ลักษณะการประกอบธุรกิจ

2.1 ความเป็นมา

บริษัทก่อตั้งขึ้นเมื่อวันที่ 24 มีนาคม 2523 เริ่มผลิตและจำหน่ายคอมเพรสเซอร์สำหรับตู้เย็นเมื่อวันที่
13 มกราคม 2525 ต่อมาเมื่อวันที่ 13 มิถุนายน 2537 ได้แปรสภาพบริษัทเป็นบริษัทมหาชน
และเพิ่มการผลิตคอมเพรสเซอร์สำหรับเครื่องปรับอากาศขึ้นในปีนั้น
นอกจากนี้บริษัทยังได้ลงทุนกับนักลงทุนอื่นๆ จัดตั้งบริษัทเพื่อผลิตชิ้นส่วนสำคัญๆ
ทดแทนการนำเข้าเพื่อเป็นการลดต้นทุนการผลิตและเพิ่มประสิทธิภาพผลิตภัณฑ์
โดยมีจุดมุ่งหมายสู่การเป็นผู้นำในอุตสาหกรรมการผลิตคอมเพรสเซอร์ของประเทศ ดังนี้

วันที่ 27 กันยายน 2531 จัดตั้งบริษัท อุตสาหกรรมคอมเพรสเซอร์ไทย จำกัด
เพื่อทำการผลิตคอมเพรสเซอร์ระบบโรตารี่ สำหรับใช้กับเครื่องปรับอากาศ

วันที่ 24 พฤศจิกายน 2532 จัดตั้งบริษัท กุลธรเคอร์บี้เฟาน์ดรี่ จำกัด
เพื่อทำการผลิตชิ้นส่วนเหล็กหล่อ (Quality Casting ) ใช้ในอุตสาหกรรมผลิตคอมเพรสเซอร์
ยานยนต์และอื่นๆ

วันที่ 8 กุมภาพันธ์ 2533 จัดตั้งบริษัท ไทยซินเตอร์โปรดักส์ จำกัด
เพื่อทำการผลิตชิ้นงานจากผงโลหะ (Sintered Products)
ใช้ในอุตสาหกรรมผลิตคอมเพรสเซอร์ ยานยนต์และ อื่นๆ

วันที่ 31 สิงหาคม 2533 จัดตั้งบริษัท กุลธรคอนโทรลส์ จำกัด เพื่อผลิตเครื่องควบคุมอุณหภูมิ (Gas
Pressure Thermostat) สำหรับใช้กับตู้เย็นและเครื่องปรับอากาศ และในปี 2540
ผลิตลวดทองแดงอาบน้ำยา (Enameled Copper Wire)
ซึ่งเป็นวัตถุดิบสำคัญในการผลิตคอมเพรสเซอร์

วันที่ 15 กรกฎาคม 2547 เข้าถือหุ้นร้อยละ 80ในบริษัท ฉะเชิงเทราคัสติ้งเวิค จำกัด
ซึ่งประกอบอุตสาหกรรมผลิตและจำหน่ายชิ้นเหล็กหล่อ

บริษัท ฉะเชิงเทราคัสติ้งเวิค จำกัด ได้เข้าซื้อกิจการเฉพาะส่วนการผลิตคอมเพรสเซอร์ของ บริษัท
ซันโย ยูนิเวอร์แซล อีเล็คทริค จำกัด (มหาชน) และปัจจุบันได้เปลี่ยนชื่อเป็น บริษัท กุลธรพรีเมียร์
จำกัด

จากภาวะเศรษฐกิจตกต่ำในปี 2540 รวมทั้งการลดค่าเงินบาท
ส่งผลให้ผลประกอบการของบริษัทขาดทุน การเงินขาดสภาพคล่อง
บริษัทได้ดำเนินการปรับโครงสร้างหนี้กับบรรดาเจ้าหนี้โดยได้ลงนามในสัญญาเมื่อวันที่ 30
พฤศจิกายน 2542 และได้จำหน่ายเงินลงทุนใน บริษัท ไทยซินเตอร์โปรดักส์ จำกัด และ บริษัท
อุตสาหกรรมคอมเพรสเซอร์ไทย จำกัด เมื่อเดือนพฤศจิกายน 2542 และจำหน่ายเงินลงทุนใน
บริษัท กุลธรคอนโทรลส์ จำกัด เมื่อเดือน ธันวาคม 2543 ปัจจุบันบริษัทจึงมีบริษัทย่อยอยู่สองบริษัท
คือ บริษัท กุลธรเคอร์บี้เฟาน์ดรี่ จำกัด และ บริษัท กุลธรพรีเมียร์ จำกัด

2.2 ภาพรวมการประกอบการของกลุ่มบริษัท

บริษัทเป็นผู้ผลิต และ จำหน่ายผลิตภัณฑ์คอมเพรสเซอร์ สำหรับใช้กับเครื่องทำความเย็น เช่น ตู้เย็น
ตู้แช่ ตู้ทำน้ำเย็น ตู้เย็นเชิงพาณิชย์ และเครื่องปรับอากาศ และยังผลิต Condensing Unit
และชิ้นส่วนมอเตอร์ไฟฟ้าและมอเตอร์คอมเพรสเซอร์อีกด้วย

บริษัทย่อยของบริษัททั้งสองแห่ง คือบริษัท กุลธรเคอร์บี้เฟาน์ดรี่ จำกัด ผู้ผลิตชิ้นส่วนเหล็กหล่อ
(Quality Casting)
จำหน่ายให้แก่ผู้ประกอบอุตสาหกรรมเครื่องยนต์และอุตสาหกรรมผลิตคอมเพรสเซอร์ และ บริษัท
กุลธรพรีเมียร์ จำกัด ผู้ผลิตคอมเพรสเซอร์แบบลูกสูบ
และผลิตชิ้นส่วนเหล็กหล่อสำหรับอุตสาหกรรมผลิตคอมเพรสเซอร์
ดังนั้นการประกอบการของบริษัทและบริษัทย่อยจึงอยู่ในทางธุรกิจเดียวกันคือ
ผลิตและจำหน่ายอุปกรณ์สำหรับเครื่องทำความเย็นและเครื่องปรับอากาศ
โดยบริษัทถือหุ้นในบริษัทย่อย ร้อยละ 100 และร้อยละ 80 ตามลำดับ

2.3 เป้าหมายการดำเนินธุรกิจ

บริษัทมีจุดมุ่งหมายที่จะเป็นผู้นำของอาเซียนในธุรกิจคอมเพรสเซอร์
บริษัทตระหนักดีถึงการสร้างความพึงพอใจ และ คำนึงถึงความคาดหวังของลูกค้า
จึงได้ยกระดับคุณภาพการดำเนินงานเข้าสู่มาตรฐานสากลจนได้รับการรับรองระบบบริหารคุณภาพ
ISO 9001 : 2000 ระบบการจัดการสิ่งแวดล้อม ISO 14001 : 1996
ระบบการจัดการอาชีวอนามัยและความปลอดภัย OHSAS: 18001
และได้จัดตั้งศูนย์วิจัยและพัฒนาของบริษัท เพื่อวิจัยและพัฒนาผลิตภัณฑ์ให้มีประสิทธิภาพใช้งานได้สูงสุด
ประหยัดการใช้วัตถุดิบและพลังงาน ไม่ทำลายสิ่งแวดล้อม
และพัฒนารูปลักษณ์ให้ทันสมัยตามการพัฒนาของอุตสาหกรรม เครื่องทำความเย็น
และเครื่องปรับอากาศตามที่ลูกค้าคาดหวัง โดยในการนี้บริษัทได้รับการรับรอง มอก. 17025-2543
สำหรับห้องปฏิบัติการทดสอบมอเตอร์คอมเพรสเซอร์
นอกจากนี้บริษัทมีนโยบายพัฒนาองค์กรเพื่อมุ่งสู่รางวัลคุณภาพแห่งชาติ (THAILAND QUALITY
AWARD) อีกด้วย